SICCOดิ่งหลังไทยพาณิชย์ขายถูก4บาท
หุ้นSICCOดิ่งแรง ลด1.29บาท หลังธนาคารไทยพาณิชย์ประกาศขายหุ้นที่ถือทั้งหมดให้กับธนาคารไทยเครดิตเพื่อรายย่อย
1 ก.ย. 2553

หุ้นSICCOดิ่งแรง ลด1.29บาท หลังธนาคารไทยพาณิชย์ประกาศขายหุ้นที่ถือทั้งหมดให้กับธนาคารไทยเครดิตเพื่อรายย่อย
เช้าวันนี้ (1ก.ย.) ตลาดหุ้นโดยรวมบวกไปกว่า 10 จุด แต่ราคาหุ้นบริษัท เงินทุนสินอุตสาหกรรม ( SICCO)กลับดิ่งลงแรง 22% หรือลดลง 1.29 บาทซื้อขายบริเวณ 4.56 บาท หลังจากธนาคารไทยพาณิชย์ประกาศขายหุ้นที่อยู่ทั้งหมดให้กับธนาคารไทยเครดิตเพื่อรายย่อย ในราคาเบื้องต้นเพียงหุ้นละ 4 บาทเท่านั้น  แม้ราคายังอาจมีการเปลี่ยนแปลงโดยผู้ซื้อก็ตาม
"ราคาขายหุ้นที่4 บาท ธนาคารไทยพาณิชย์เห็นว่าสะท้อนมูลค่าของ SICCO ที่เหมาะสมต่อผู้เสนอซื้อที่มีใบอนุญาตการประกอบกิจการสถาบันการเงิน และสะท้อนถึงการทำธุรกิจที่จำกัดของ SICCO ในธุรกิจสินเชื่อเช่าซื้อ รถยนต์ที่มีการแข่งขันรุนแรงและมีธนาคารพาณิชย์ไทยอื่นๆ ครองตลาดอยู่"ธนาคารไทยพาณิชย์ระบุ 
สำหรับการซื้อขายหุ้นจะเป็นในลักษณะของการทำรายการผ่านการทำคำเสนอซื้อหลักทรัพย์ (เทนเดอร์ออฟเฟอร์) จากผู้ถือหุ้นทุกรายของ SICCO หลังจากที่เงื่อนไขต่างๆ สำเร็จครบถ้วน ซึ่งรวมถึงการได้รับความเห็นชอบจากหน่วยงานทางการที่เกี่ยวข้อง การได้รับมติที่ประชุมผู้ถือหุ้นของ SICCO ในการอนุมัติการควบรวมกิจการกับ ธนาคารไทยเครดิตฯ รวมทั้งการได้รับคำตอบรับคำเสนอซื้อหลักทรัพย์จากผู้ถือหุ้นที่มีสัดส่วนการถือหุ้นร่วมกันไม่น้อยกว่า75% ของจำนวนหุ้นที่จำหน่ายได้แล้วทั้งหมดของ SICCO ทั้งนี้ หากการทำคำเสนอซื้อหลักทรัพย์ของ SICCO ประสบความสำเร็จและแผนควบรวมโดยการปรับโครงสร้างกิจการได้รับอนุมัติจากมติที่ประชุมผู้ถือหุ้นไม่น้อยกว่า 3 ใน 4 ของจำนวนเสียงทั้งหมดของผู้ถือหุ้น เพื่อเพิ่มศักยภาพในการแข่งขันในอนาคตและมีแผนจะนำส่งใบอนุญาตการประกอบกิจการสถาบันการเงินของ SICCO คืนให้แก่หน่วยงานกำกับดูแล
ปัจจุบันธนาคารไทยพาณิชย์ถือหุ้น SICCO อยู่จำนวน 230,883,188 หุ้น ซึ่งคิดเป็น 38.65%  แต่ต้องลดลงเหลือไม่เกิน10% เพื่อเป็นการปฏิบัติตามนโยบายสถาบันการเงินหนึ่งรูปแบบ (One Presence Policy) ตามแผนพัฒนาระบบสถาบันการเงิน ซึ่งในช่วงหลายปีที่ผ่านมา ธนาคารมีการดำเนินการเพื่อขายหุ้นของ SICCO ให้กับนักลงทุนทั้งในประเทศและต่างประเทศ แต่ไม่สามารถบรรลุ ถึงข้อสรุปได้โดยเฉพาะในเรื่องของการต่อใบอนุญาตการประกอบกิจการสถาบันการเงิน 
ด้าน นายมงคล ลีลาธรรม ประธานเจ้าหน้าที่บริหารและกรรมการผู้จัดการใหญ่ ธนาคารไทยเครดิตเพื่อรายย่อย กล่าวว่า  ลูกค้าเงินฝาก และสินเชื่อของ SICCO จะได้รับบริการเช่นเดิม โดยธนาคารจะเพิ่มการให้บริการในแนวทางที่ทำให้ลูกค้าได้รับความสะดวกสบายขึ้นไม่ว่าจะเป็นการขยายช่องทางชำระเงิน  ความคล่องตัวในการอนุมัติวงเงิน  หรือผลิตภัณฑ์ทางการเงินที่สอดคล้องกับความต้องการและหลากหลายขึ้น
ธนาคารไทยเครดิตคาดว่าการเสนอซื้อจะเสร็จสิ้นในไตรมาสที่ 1 ของปี 2554  โดยกลุ่มไทยประกันชีวิตซึ่งเป็นผู้ถือหุ้นใหญ่จะทำการเพิ่มทุนในธนาคารไทยเครดิตเพื่อสนับสนุนการทำรายการดังกล่าว  ภายหลังการควบรวมโดยการปรับโครงสร้างกิจการ ธนาคารไทยเครดิตจะมีขนาดของสินทรัพย์กว่า 30,000 ล้านบาทและจะดำเนินกลยุทธ์เชิงรุกในการขยายขอบเขตธุรกิจเพื่อรายย่อย